Is-Segretarju Ġenerali tal-Ġnus Magħquda Ban Ki Mon ilbieraħ għamel żjara sorpriża  fil-Libja fejn ħeġġeġ lill-membri parlamentari u lill-mexxejja politiċi Libjani biex jaslu għall-ftehim u jevitaw aktar traġedji umani. Fi stqarrija, il-Gvern Malti permezz tal-Ministeru tal-Affarijiet Barranin wera s-sodisfazzjoni tiegħu għal din iż-żjara importanti li ħeġġet għad-djalogu bejn il-fazzjonijiet li qegħdin jissieltu għall-kontroll tal-Libja mindu fazzjoni armata ħadet il-kontroll tal-kapitali f’Awwissu li għadda. Il-Gvern qal li għal din l-okkażjoni, Malta kienet irrappreżentata mill-Mibgħut Speċjali għal-Libja, is-Sur Joseph Mangion u l-Ambaxxatur ta’ Malta għal-Libja, is-Sur Mannie Galea. Iż-żjara tas-Segretarju Ġenerali tal-ĠM fil-Libja ssaħħaħ id-determinazzjoni tal-komunità internazzjonali biex tinstab soluzzjoni dejjiema għall-kriżi Libjana. F’dan il-proċess, il-Gvern wera l-apprezzament tiegħu għar-rappreżentant tal-ĠM Bernardino Leon, li qed jaħdem qatiegħ biex jibda proċess ta’ tranżizzjoni fil-Libja li eventwalment  għandu jwassal għall-waqfien mill-ġlied u r-rikonċiljazzjoni nazzjonali. Il-Gvern qal li jemmen li l-komunità internazzjonali għandha tibqa’ magħquda u taħdem bla waqfien biex tinstab soluzzjoni għall-kriżi taħt il-gwida tal-Ġnus Magħquda.